Atacurile cu drone ucrainene au vizat trei rafinării de petrol în interiorul teritoriului rusesc, în ceea ce președintele Vladimir Putin a descris drept o încercare de a perturba alegeri prezidențiale ruse care încep vineri 15 martie.
La 13 martie, un atac cu dronă a provocat un incendiu la uzina Rosneft PJSC din Riazan, în apropiere de Moscova, una dintre cele mai mari instalații de prelucrare a țițeiului din țară. În plus, un atac cu dronă a oprit operațiunile la rafinăria mai mică Novoshakhtinsk din sudul regiunii Rostov.
Aceste incidente, împreună cu un atac similar la uzina Norsi a Lukoil PJSC pe 12 martie, au provocat perturbări semnificative, relatează Bloomberg. Cele trei instalații lovite de drone ucrainene în ultimele zile reprezintă aproximativ 12% din capacitatea de prelucrare a petrolului din Rusia.
Ucraina a folosit mai frecvent drone pentru a viza instalații petroliere rusești importante de la Marea Neagră la Marea Baltică.
Rusia a afirmat că a doborât 65 de drone ucrainene deasupra teritoriului său în cursul nopții și al dimineții de 13 martie. Ministerul rus al Apărării a anunșat că forțele sale ar fi interceptat o dronă deasupra regiunii Leningrad, una deasupra regiunii Riazan, opt deasupra regiunii Briansk, opt deasupra regiunii Kursk, 12 deasupra regiunii Belgorod și 35 deasupra regiunii Voronej.
Loviturile ucrainene în regiunile rusești "au ca scop, dacă nu să perturbe alegerile din Rusia, atunci să interfereze cu ele", a declarat Putin într-un interviu acordat serviciului de presă de stat RIA Novosti. "Un alt obiectiv este acela de a obține un fel de atu într-un posibil proces de negociere".
Cetățenii ruși vor vota în cadrul alegerilor prezidențiale programate între 15 și 17 martie. Vladimir Putin candidează pentru a cincea oară la președinție, încercând să își prelungească domnia cu încă șase ani - cel puțin până în 2030.
Autoritățile militare ruse afirmă că în noaptea de 13-14 martie, sistemele de apărare aeriană au distrus 14 drone ucrainene deasupra regiunilor Belgorod și Kursk. Între timp, forțele armate ale Ucrainei anunță că au doborât 22 din cele 36 drone lansate de Rusia.
Potrivit oficialilor militari ruși, 11 drone au fost doborâte deasupra teritoriului regiunii Belgorod și alte trei deasupra Kurskului, transmite Current Times.
În dimineața zilei de 14 martie, guvernatorul regiunii Belgorod, Viaceslav Gladkov, a anunțat un atac cu drone asupra regiunii.
"Un civil a fost ucis. Un bărbat călătorea într-o mașină când un obuz a lovit motorul. A murit pe loc din cauza rănilor", a scris Viaceslav Gladkov pe Telegram.
El a adăugat că "șase persoane au fost rănite", patru femei și doi bărbați. Loviturile au avariat, de asemenea, două case și o unitate medicală, a mai spus el.
De asemenea, conducerea controlată de ruși a centralei nucleare Zaporojie, cea mai mare din Europa, a declarat joi că armata ucraineană a bombardat o instalație de infrastructură critică de la centrală, potrivit Reuters.
Un dispozitiv exploziv ar fi fost aruncat lângă un gard unde se află rezervoarele de motorină, a raportat uzina.
Informațiile despre atacuri nu au putut fi verificate independent.
În altă dezvoltare a evenimentelor, forțele ruse anunță ca au respins un atac ucrainean terestru în regiunea Kursk, transmite Reuters citând TASS.
Potrivit AFP, Garda Națională a Rusiei a anunțat joi că luptă împotriva atacurilor grupurilor pro-ucrainene din regiunea Kursk, cel mai recent dintr-o serie recentă de ciocniri la graniță.
"Unitățile Rosgvardia sunt implicate în respingerea unui atac al grupurilor de diversiune inamice în apropierea satului Tiotkino din regiunea Kursk", a transmis garda națională într-un comunicat.
Lupte intense erau în desfăşurare joi în regiunea rusă Kursk între forţele armate ruse şi combatanţi pro-Kiev, în timp ce un nou val de atacuri cu drone a vizat regiunea vecină Belgorod, cauzând moartea a cel puţin două persoane, au anunţat autorităţile ruse, potrivit France Presse.
Aceste incursiuni armate şi raiduri aeriene s-au multiplicat în ultimele zile şi intervin înaintea alegerilor prezidenţiale din Rusia, ce încep vineri şi ar urma să îi aducă un nou mandat lui Vladimir Putin.
Garda naţională rusă, Rosgvardia, a afirmat că alături de poliţia de frontieră şi de armată a ''contracarat un atac al unor grupuri de diversiune inamice în apropiere de localitatea Tiotkino, din regiunea Kursk''.
Atacurile contra acestui sat frontalier desfăşurate de unităţi venind dinspre Ucraina, alcătuite din ruşi anti-Kremlin, au avut loc deja marţi. Moscova a anunţat că a respins atacurile şi i-a lichidat pe autori.
La rândul său, 'Legiunea Libertatea Rusiei', unul dintre grupurile aflate la originea precedentelor incursiuni militare, i-a avertizat pe localnici.
Într-un nou mesaj, joi, acest grup a jurat să ''elibereze regiunile ruse'' Belgorod şi Kursk de regimul lui Vladimir Putin şi le-a cerut guvernatorilor ''să ordone evacuarea imediată a civililor'' din aceste teritorii.